बर’ खन्थाइनि जौगासार जाबोनायनि थुलुंगागिरि गोदान खन्थाइ, उन-गोदान खन्थाइ सोमावसारनायनि लोरगि हमगोरा गेदेमानि सोरजिथाइखौ बुथुमजोबनानै गांसे बिजाबावनो मोननायबादि खालामनो हायोब्ला जोबोद मोजां जागोन।   सानसुमै रायथाइ लिरगिरि, बिजिरगिरि, सावरायगिरि, फराइसाफोरनि बिजाब लिरगिरि, रावखान्थि, सुजु लिरगिरि आरो लोगो बिजाब लिरगिरि महरै बर’ थुनलाइयाव, सोलोंजाथाव फोरोंगिरि, सोलोंथाइगिरि आरो सानथौ बिगियानगिरि महरै ब्रजेन्द्र कुमार ब्रह्मखौ संजिरनो नाजानांगोन। मानोना बि गेदेमाया गावनो गंसे फसंथान महरै गसंबाय। सोदोब बिहुं सुजुनाय, सोदोब बिरोंमा दानायफोरा बि गेदेमानि बर’ थुनलाइनि सुनाय जायै, रुजुजायै बिहोमा। बर’ थुनलाइ आफादनि लोगो नेहाथारि, बर’ रेबग्रा जथुमनि लोगो आफादगिरि आरो बर’ थुनलाइ आफादनि आफादगिरि बिबान रुजुननानै समाज सिबिनायखौ रावबो बर’ फिसायानो बावगारनाय नङा। बर’फोरनि जावरिखांनाय गोथां साखि महरै गेदेमा थुनलाइगिरिखौ जेबो बिमुंजों सुनाय जाया जेनबा थरसे जोंब्लावनाय सानसो। राजखान्थियारि मददगिरि महरै बै समनि पि.टि.सि.ए.खौ रायखांथारनांगोन। र’मान हांखोनि सोमावसारनायावबो ब्रजेन्द्र कुमार ब्रह्मनि जिउवाव दिंग्रायनाय लाबोदोंमोन। बुंनो थाङोब्ला जुजिनायानो (struggle) बि गेदेमानि जिउनि गेदेर मोनसे सोलायग्लुंनायखौ लाबोदोंमोन। बर’ हारिनि जुजिनाय, दाफामनाय गासै बिथिंखौ मिथिनोब्ला ब्रजेन्द्र कुमार ब्रह्मनि सोरजिथाइयाव हाबोब्लानो जों मोनदांनो हागोन। बिमा रावखौ गिलु बालु मोजां मोननायनि नेरसोनफोरा अरायजोर जानानै थालांबाय बिथांनि सोरजिथाइयाव। राजखान्थियारि, सोलोंथाइयारि जावरिखांनाय, समाजारि फोसाबस्रांनाय, रांखान्थियारि, हारिमुवारि जौगासारनाय, आबादारि जावरिनाय, आइजोफोरनि थुलुंगागिरि बाइदि बिथिंजों बि गेदेमाया थैयै-अरै नांथाबबोदोंमोन।